  Виталий Пронин Удмурт шаере вуылӥз Россиысь Пенсиосъя кун фондлэн кивалтӥсез Андрей Кигим. Элькунамы ужаз со Кун Думаысь «Огъя Россия» фракцилэн кивалтӥсезлэн воштӥсез Андрей Исаев ӧтчамъя. А. Кигим вуылӥз пенсиосъя фондлэн Ижысь Индустриальной но Октябрьской ёросъёсысь ёзъёсаз. Ас синмыныз эскериз, макем ӟеч радъямын калыклэн вазиськонъёсыз бордын ужан, макем ӝог юрттэт сётон. Пумиськонын бадӟым саклык висъяськиз выль амал вылэ выжонлы — социальной казначействолы — кунлэсь висъяськись выплатаосты, пособиосты калыклы келян понна кыл кутӥсь огъя системаез кылдытонлы. — Калыкез улон-вылонын утён политика адресной луыны кулэ. Калык шӧдыны, валаны кулэ кунлэсь со понна сюлмаськемзэ. Выль системалэн пуштросэз со бордын: адямилы кунлэсь ивортон вуэ, со кунлэсь сыӵе-таӵе выплатаосты басьтыны быгатэ шуыса. Адями одӥг пол гинэ кнопкаез зӥбе, соглаш луэмзэ вера, юрттэт солы ӝегатэк вуэ. Нокыӵе документъёс люкатэк. Ӵапак та ужпум борды басьтӥськизы Кун Думаысь депутатъёс, пӧлазы Андрей Исаев но , — пусйиз Андрей Кигим. — Кунмы азьын матысь 5 арлы сылӥсь ужпум: калыклэсь улонзэ капчиятон. Кулэ справкаос, документъёс люкаса, пӧртэм ёзъёстӥ бызьылоно медаз луы. Кун ёзъёс асьсэос курозы-шедьтозы котькуд адямилэсь даннойёссэ. Выплатаос автоматической амалэн вуозы. Со сяна, Кун Думаысь депутатъёсын тыршиськомы гарантированной доходъя ужпум бордын — адямилэн толэзяз солэсь ичигес доходэз луыны кулэ ӧвӧл, — шуиз Андрей Исаев. — Куриськонъёсты «одӥг укно» амалэн сётонлэн пайдаез шӧдӥськиз ни, — ватсаз Иж город Думалэн кивалтӥсезлэн воштӥсез Олег Гарин. — Кылсярысь, школьникъёс понна 10 сюрс манетъем выплатаез та дырлы басьтӥзы ни Удмуртиысь 92 процентэз семьяос. Куриськонъёссэс сётӥзы, дорысьтызы потатэк, кӧня ке кнопкаез гинэ зӥбыса, ведомствоос асьсэос кулэ луись документъёсты шедьтӥзы — калыклы юрттэт ӝог вуиз. Азьланяз кунлэсь юрттэтсэ басьтыны уката капчигес луоз. Таиз туж пусйымон, — шуиз со.  